## Marián Cano denuncia la “situació crítica” d’empreses afectades per la riuada pel retard en el pagament d’indemnització del Consorci d’Assegurances

*** Marián Cano demana “celeritat” per a “atendre les necessitats de municipis en la zona zero” i evitar “la pèrdua de teixit productiu”
* La Generalitat té en marxa el Pla Ara Empreses, amb 127,4 milions d’euros i que subvenciona l’adquisició de béns d’equip**

**València.**

La consellera d’Innovació, Indústria, Comerç i Turisme, Marián Cano, ha sol·licitat al Govern d’Espanya que “medie per a agilitzar els pagaments del Consorci d’Assegurances” a les empreses afectades per la riuada del passat mes d’octubre, després que algunes associacions hagen manifestat que els seus representats “es troben en situació crítica” per la lentitud a l’hora d’abonar les seues indemnitzacions.

“El temps s’està acabant per a moltes empreses de la zona zero, que veuen com és impossible materialitzar la reconstrucció econòmica per la falta de diligència en els pagaments”, ha indicat Cano. “És molt difícil planificar un futur a curt termini si els empresaris no saben si podran comptar amb els recursos suficients per a remuntar la situació”, ha agregat.

La consellera ha fet referència a “la necessitat d’entendre que les indemnitzacions del Consorci d’Assegurances no són una ajuda del Govern, ni un pagament que es faça per voluntat de cap ministeri”, sinó “un dret adquirit que es nodrix de les aportacions que els valencians fan quan paguen a les seues companyies d’assegurances”.

En eixe sentit, Cano ha mostrat el seu suport a l’Associació de Polígons Industrials de Paiporta, que ha denunciat que el 80 % de les seues empreses ha rebut “únicament un acompte”, i que, set mesos després de la riuada, “només el 15 % ha cobrat la indemnització completa”. “Ens sembla un retard inassumible que pot tindre conseqüències greus en el teixit econòmic de la zona zero”, ha dit.

**Ara Empreses**

Així mateix, la consellera ha recordat que la Generalitat està en plena campanya del Pla Ara Empreses, un programa dotat amb 127,4 milions d’euros i que subvencionarà actuacions com l’adquisició i la reparació de maquinària o equips directament vinculats a l’activitat, entre d’altres. Les ajudes directes inclouen costos de reparació, adaptació i millora d’instal·lacions i gastos d’auditoria per a la preparació dels comptes justificatius de subvenció.

El Pla Ara Empreses compta amb dos programes d’actuació: un dirigit a pimes industrials, així com a persones jurídiques propietàries d’immobles en els quals s’estava desenrotllant l’activitat industrial, amb un pressupost de 47,8 milions d’euros; i un altre programa dotat amb 79,6 milions d’euros destinat a pimes dedicades a activitats en matèria de comerç, hostaleria i servicis. Les ajudes es podran sol·licitar de manera telemàtica fins al pròxim 1 de juliol de 2025.

D’esta manera, se subvencionaran tant les inversions realitzades per a la recuperació després de la riuada, com a aquelles que encara no han pogut afrontar-les, amb la possibilitat que puguen sol·licitar un acompte del 50 % de l’ajuda concedida, sense necessitat d’aval, en el moment de la presentació de la sol·licitud, amb la finalitat d’agilitzar la seua recuperació empresarial.

Fecha: 19/05/2025